Blue Origin kompaniyasi suborbital kosmik kemani uchinchi marta qo‘ndirdi (video)

Amazon asoschisi Jeff Bezosning Blue Origin kompaniyasi New Shepard suborbital kosmik kemasini yana muvaffaqiyatli tarzda qo‘ndirdi, deya xabar bermoqda Meduza. Ushbu parvoz shunisi bilan e’tiborga molikki, bitta tezlik oshiradigan modulning o‘zi uchinchi marta qo‘llanildi.

New Shepard’ni uchinchi marta 2-aprelda uchirishdi. Kema yer sathidan 103 kilometr balandlikkacha ko‘tarildi, so‘ngra cho‘lga yengilgina qo‘ndi.
Blue Origin ta’kidlashicha, bu safar, qo‘nishni yengillashtirgan dvigatel yerdan 1,1 km masofadagina ishga tushgan.
Eslatib o‘tamiz New Shepard 2015-yilning 23-noyabrida ilk bor parvoz qilib, Yer ustidan 100,5 km balandlikka ko‘tarilgan va vertikal qo‘nishni amalga oshirgan tarixdagi birinchi raketa bo‘lgandi.
Ikkinchi marta esa sinov Texasdagi poligonda 2016-yil 22-yanvarda amalga oshirilgan. O‘shanda New Shepard raketasi va kosmik kema 101,7 km yuqoriga uchgandi.